مع العلم انى مسلمة بس بيخطر على بالى افكار زي ربنا مش موجود وكدا
بصي في الكون حواليكي..  هتلاقي أمور كتير تضطرك اضطرارا للإيمان بالله! تخيلي كدا لو حاجتنا للماء زي حاجتنا للهواء .. الحياة هتكون إزاي؟  هنجيب ماء منين يكفي البشرية دي كلها؟ مستحيل! طيب لو قوام الماء زي قوام العسل .. يعني درجة انسيابيته قليلة .. لزج! بقى الموضوع صعب جدا او مستحيل التعايش معاه ..! طيب لو مع ذلك طعمه وحش! أو ريحته وحشة! لكنه ضروري لحياتك! مشكلة صح؟! تخيلي لو بعدما تهضمي الأكل، النواتج السامة مبتخرجش، لا عرق ولا اي حاجة!  هتموتي! تخيلي ان جلدك مفيهوش إحساس بالمؤثرات الخارجية .. لو ولعتي فيه مش هيوصلك إحساس بكدا ..  مشكلة! الحياة بقت صعبة ومستحيلة! تخيلي لو مفيش مطر ..!  يعني مفيش أنهار، مفيش ماء عذب، مفيش نباتات، مفيش حيوانات.. مفيش إنسان! بعدما تتخيلي .. اسألي نفسك: مين وفّر لك الهواء بنسبة تكفي احتياجك؟ ووفر لك سبل الحصول عليه مجعلوش ملك لحد؟ ومين وفّر لك الماء بكميات وخصائص تناسب احتياجك له؟ مين خلقك بالدقة دي عشان تعرفي تعيشي؟ مين عمل دا كله بالدقة دي؟ الله!